Charles se eiergooier beboetDie voorval in Luton (Foto: ArchewellBaby/Twitter) ŉ 21-jarige man het Vrydag skuld beken dat hy verlede jaar ŉ eier na koning Charles III gegooi het. Harry May van Luton, noord van Londen, is ŉ boete van £100 (sowat R2 000) opgelê en moet kostes van £85 betaal ná hy skuld beken het op aanklag dat hy die openbare orde oortree het. Die voorval het gebeur toe Charles (74) op 6 Desember in Luton was om met gemeenskapsleiers te vergader. Staatsaanklaer Jason Seetal sê die eier wat May gegooi het, het naby Charles geland terwyl hy met plaaslike inwoners gesels het. Hy sê May het aan die polisie gesê hy het dit gegooi “omdat hy glo dit is in swak smaak vir ŉ koning om ŉ dorp soos Luton te besoek – ŉ dorp wat agtergeblewe en arm is”. “Dit maak nie saak of mens met iemand saamstem of nie. Die manier om dit op te los is nié om voorwerpe in hulle rigting te gooi nie,” het hoofmagistraat Paul Goldspring aan May gesê tydens die verhoor by die Westminster-magistraatshof. Die magistraat sê hy aanvaar dat May nie probeer het om die koning te tref nie, maar sê die aanval was “vooraf beplan” en het Charles geteiken. Die voorval was minder as ŉ maand ná eiers na Charles en koningin-gemalin Camilla in York gegooi is deur ŉ man wat geskree het “hierdie land is gebou deur die bloed van slawe” en “nie my koning nie”. Die vermeende aanvaller, die 23-jarige universiteitstudent Patrick Thelwell, is in hegtenis geneem. Hy is later vrygelaat op borgtog op voorwaarde dat hy nie eiers by hom in die publiek sal dra nie, tensy hy inkopies gaan doen het. Thelwell sal volgende Vrydag in ŉ hof in York verskyn. Charles het koning geword ná sy ma, koningin Elizabeth II, se afsterwe in September. Daar was betogings teen die oorerflike beginsel van monargie waarvolgens Charles as staatshoof oorgeneem het.